|  |
| --- |
| ***Директни плащания*** |

**1. Изплатен е първи транш по схемата за Преходна национална помощ за овце-майки и кози-майки, обвързана с производството за Кампания 2021, в размер на 13 847 372 лева.** Помощта е насоченакъм 5 227 животновъди с приключили административни проверки**.** Подпомагането по схемата се предоставя на два транша, като ставката е определена със заповед на министъра на земеделието, храните и горите. За първия транш плащането е в размер на 25,37 лв. за животно. Право на подпомагане по схемата имат животновъди, които отглеждат в стопанствата си 50 или повече овце-майки и/или кози-майки. Съгласно европейското законодателство, Преходна национална помощ се отпуска само за секторите, за които са предоставяни национални доплащания през 2013 г., като максималният бюджет представлява намаляваща функция от одобрения от ЕК бюджет за схемите за национални доплащания за посочената година. През 2021 г. финансовият пакет за всяка една от схемите за преходна национална помощ може да достигне най-много до 50% от пакета на съответната схема за национални доплащания през 2013 г.

|  |  |
| --- | --- |
| ***Пазарна подкрепа*** |  |

**2. Състояние на пазара на земеделски продукти и в частност на свинското месо в ЕС.** В рамките на заседанието на Специалния комитет по селско стопанство (СКСС) на 8.11.2021 г. беше проведена дискусия относно състоянието на пазарите на основните селскостопански продукти. ЕК посочи, че ситуацията на пазара е спокойна, селското стопанство е устойчив сектор в условията на Ковид и успява да осигури изхранване на населението. Търговията също е в добро състояние, износът е с възходяща тенденция, ЕС има значително положително салдо. Най-високо нарастване на добивите (+3,5%) се отчита в зърнения сектор на ЕС. Пшеницата, царевицата и маслодайните култури са с най-добри показатели. Ниските добиви при твърдата пшеница провокираха рязко повишаване на цените, което не е добра новина за производителите на паста. Високите цени на зърнените храни не са добра новина за животновъдния сектор. Ситуацията в сектора на Захарта, който имаше няколко тежки години, се подобрява. Захарта не е сред секторите, обект на интервенция, но ЕК подготвя доклад във връзка с включването на захарта сред подкрепяните сектори. В сектора на говедовъдството цените са високи, дори при тенденцията на намаляваща консумация. Интензивните производители са уязвими от цените на фуража, но цените на месото са добри. Секторът на птичето месо, засегнат от Ковид, се развива доста добре през последните месеци. При плодовете и зеленчуците цените и добивите също са с позитивен тренд. **Сериозна загриженост предизвиква само секторът на свинското месо**. Ситуацията е трудна, цените в сектора са с големи амплитуди. Причината за това е относително лесното стартиране и разширяване на производството, без съществени инвестиции и кратък цикъл на производството от 6 месеца. Това позволява бързо увеличаване на производството при положителни пазарни сигнали. Китайският пазара и АЧС се отразиха отрицателно на търсенето в сектора, което предизвика ново силно отклонение. Цените на енергията, торовете, препарати за растителна защита са притеснителни. Има индикации, че това ще бъде краткосрочна тенденция, която обаче ако не се прекъсне, ще предизвика сериозни проблеми. Преобладаващата част от ДЧ, включително България, също докладваха за проблеми свързани с повишените цени на горивата и електроенергията, на фуражите, както и другите суровини за земеделското производство, включително торове и ПРЗ. Множество ДЧ обърнаха внимание на трудната ситуация в сектора на свинското месо. Ниските продажни цени и високите разходи за суровини водят до намаляване на доходите на фермерите. ДЧ призоваха ЕК да следи отблизо ситуацията и настояха за предприемане на ясни и конкретни мерки. Европейската Комисия отбеляза, че потенциалните мерки могат да доведат до грешни стимули за сектора на свинското месо, които могат да задълбочат кризата. Равновесие ще се постигне при намаляване на производството. **България се присъедини към подписаната от още 9 ДЧ декларация за въвеждане на извънредни пазарни мерки в сектора на свинското месо**. Страната ни обаче подчерта, че прилагането на „Частно складиране“ поне в близко бъдеще няма да има особено приложение в сектора на свинското месо у нас, а освен това е възможно при последващото освобождаване на продукция от складовете да се забави процеса на възстановяване на пазара. Становището на България е, че такива мерки следва да бъдат взимани по начин, при който се избягват допълнителни смущения на пазара и се осигурява равен достъп до стоките и равнопоставеност на производителите и потребителите и да се подпомогне тяхната ликвидност. У нас аналогични смущения на пазара, свързани с цени на фуражите и ел. енергията, са налице и при пазара на птиче месо.

|  |  |
| --- | --- |
| ***Визия за ОСП след 2020 г.*** |  |

**3. На 8 ноември 2021 г. в гр. Брюксел се проведе заседание на Специалния комитет по селско стопанство (СКСС), на което бяха разгледани следващите стъпки на напредъка по Пакета за реформа на ОСП**. Председателството информира участниците, че има стабилна английска версия на регламентите и може да се очаква вотът в Европейския парламент да се състои, както е планирано, на 23 ноември. На 2 декември се очаква пакетът да бъде одобрен от Съвета. Съществува риск от забавяне, но Председателството използва всички възможности за спазване на първоначалния план. По време на заседанието представител на Комисията изнесе подробна презентация за състоянието на делегираните и прилагащите актове. Той каза, че първата част от тях трябва да бъде приета в началото на декември, „за да могат държавите членки да представят своите стратегически планове до 1 януари 2022 г.“, а останалите текстове (втора част), в началото на 2022 г.. Невъзражение от страна на ЕП и Съвета, представено в по-ранен от предвидения срок, е „необходимо за влизане в сила на спешните делегирани актове“, добави представителят на Комисията. Той поясни, че първото заседание на новата Експертна група за Регламента за стратегическите планове „РСП“ е насрочено за 23 ноември, а държавите членки изглежда ще гласуват спешните прилагащи актове в новосъздадения „Комитет по ОСП“ на 8-13 декември, преди официалното им приемане на 21 декември. Предоставяйки думата на държавите членки, те повториха, че основното законодателство трябва да бъде финализирано навреме, вторичното законодателство не трябва да надхвърля обхвата, определен в основните актове, а новият модел на прилагане не трябва да създава допълнителна административна тежест. Следващите няколко седмици ще бъдат натоварено време, тъй като националните столици финализират детайлите на стратегическите си планове. Шестмесечният процес на оценка на стратегическите планове ще започне в началото на 2022 г., а новите правила на селскостопанската политика ще бъдат въведени в действие от 1 януари 2023 г.

|  |  |
| --- | --- |
| ***Още от ЕС и света*** |  |

**4. След две седмици на преговори приключи Конференцията на ООН за изменението на климата** **COP 26, която се проведе в Глазгоу от 31 октомври до 12 ноември.** В последния ден изглеждаше, че ще тя продължи и на 13 ноември, тъй като страните спореха, по-специално за това, с какво финансиране богатите нации в света ще помогнат на развиващия се свят да се адаптира към изискванията относно изменението на климата. Последният ден започна с внасянето на нов проект на споразумение от 8 страници от Председателя Алок Шарма, предназначено за постигане на целта на Парижкото споразумение за ограничаване на повишаването на глобалната температура до 1,5 градуса**.** Трейси Карти, ръководител на делегацията на Oxfam COP26, разкритикува „явната... липсата на споменаване на финансовия план за загуби и щети, който беше предложен предишната вечер от групата на развиващите се страни от Г-77“. Карти каза, че Проектът „признава“ загубите , но „няма да върне потопените домове, отровените полета и изгубените близки“. „Нуждаем се от недвусмислена сделка в Глазгоу, която ангажира правителствата да се върнат догодина и всяка година след това с подобрени цели, които ще подкрепят ограничаване на нарастването до 1,5 градуса“, каза тя. Преди края на конференцията, на 12 ноември вечерта Председателството от Обединеното кралство обеща допълнителен проект, рано на 13 ноември. Британският политик Шарма каза, че текстът ще бъде обсъден и се надява на сделка по-късно в събота следобед. Изпълнителният заместник-председател на Европейската комисия Франс Тимерманс каза на делегатите, че целта от 1,5 градуса е „за избягване на нежизнеспособно бъдеще за нашите деца и внуци“. Специалният пратеник на президента на САЩ за климата Джон Кери каза, че „вярва, че това споразумение е жизненоважно днес."